L-istat ġie ordnat iħallas aktar minn €22,000 lis-sidien ta' dar fil-Ħamrun bħala kumpens wara kawża oħra fil-qorti dwar il-kirjiet ta' qabel l-1995, li huma meqjusa bħala antikostituzzjonali. Il-propjetà li tinsab fi Triq il-Vitorja kienet mikrija fl-1983, b'kera stabbilita ta' Lm57 (€132.77) kull sitt xhur. Il-ftehim oriġinali tal-kiri kien għal 21 sena, iżda l-liġi Maltija ppermettiet lill-inkwilini jibqgħu fir-residenza kif ġara sa issa. Is-sidien tal-proprjetà ressqu każ kostituzzjonali f'Mejju 2019, ġimgħat biss wara l-ewwel sentenza li kienet qalet li liġi kienet qed tikser id-drittijiet fundamentali tas-sidien. Is-sidien talbu lill-qorti biex bl-istess mod tiddikjara ksur tad-drittijiet tagħhom u tordna li jkun hemm ħlas tad-danni u biex il-kerrejja jkunu jistgħu jitkeċċew mid-dar. Min-naħa tiegħu l-Avukat tal-Istat argumenta li l-liġijiet tal-kera kienu kostituzzjonali peress li kienu saru għal skop soċjali billi jipproteġu lill-inkwilini milli jitkeċċew. Madankollu dawn l-argumenti ġew miċħuda mill-Imħallef Francesco Depasquale, li kien qiegħed jippresiedi dan il-każ fil-Prim'Awla tal-Qorti Ċivili. Il-Qorti ħatret perit biex jivvaluta l-propjetà. Huwa qal li din il-propjetà tiswa €135,000, u l-valur tal-kera annwali tagħha kien stmat li kien €1,860 fl-2007, li żdied għal €6,000 fl-2019. Fis-sentenza tiegħu, l-Imħallef Depasquale qal li l-kumpens dovut għandu jammonta għal 50% tal-valur tal-kera tal-proprjetà mill-2007, u qal li l-ammont huwa ta' €16,110. L-imħallef ordna li jingħataw €6,250 f'danni, bħala kumpens għall-ksur tad-drittijiet fundamentali tas-sidien: l-Avukat tal-Istat għalhekk ġie ordnat li jħallas €22,360 f'danni. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61bade724868e_rand.td-a-rec-img{text-align:left}.td_uid_3_61bade724868e_rand.td-a-rec-img img{margin:0 auto 0 0}